CELEX: 
Language: ro
Date: 2016-04-05 00:00:00
Title: REGULAMENTUL DELEGAT (UE) …/… AL COMISIEI de rectificare a Regulamentului delegat al Comisiei (UE) 2015/2446 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) nr. 952/2013 (codul), în concordanță cu Tratatul privind funcționarea Uniunii Europene (TFUE), deleagă Comisiei competența de a suplimenta anumite elemente neesențiale din cod, în conformitate cu articolul 290 din TFUE. Prin urmare, Comisia și-a exercitat aceste noi competențe și a adoptat, la 28 iulie 2015, Regulamentul delegat al Comisiei (UE) 2015/2446 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii. Regulamentul delegat al Comisiei menționat anterior stabilește dispoziții de aplicare generală pentru a completa codul în conformitate cu competențele delegate și cu scopul de a permite aplicarea clară și corectă a acestuia. 
            
            
               După intrarea în vigoare a Regulamentului delegat (UE) 2015/2446, au fost descoperite trimiteri încrucișate incorecte ca urmare a revizuirii finale a textului și a reorganizării structurii anumitor dispoziții. În plus, au fost identificate anumite elemente lipsă din dispozițiile regulamentului care, în mod neintenționat, nu au fost incluse în textul actului legislativ. Rectificarea acestor inexactități are o deosebită importanță pentru Comisie, pentru statele membre și pentru schimburile comerciale, constituind o condiție prealabilă obligatorie pentru punerea corectă în aplicare a legislației vamale a Uniunii. 
            
            
               Regulamentul (UE) nr. 952/2013 și Regulamentul delegat al Comisiei (UE) 2015/2446 se aplică de la 1 mai 2016. Prin urmare, este necesar să se rectifice Regulamentul delegat (UE) 2015/2446 pentru a înlocui trimiterile problematice și a rectifica omisiunile cât mai repede posibil, astfel încât să existe dispozițiile necesare pentru aplicarea codului și a dispozițiilor de punere în aplicare a acestuia. 
            
            
               2.CONSULTĂRI PREALABILE ADOPTĂRII ACTULUI
            
            
               A fost efectuată o consultare în conformitate cu alineatul (4) din Înțelegerea comună privind actele delegate dintre Parlamentul European, Consiliu și Comisia Europeană.
            
            
               La 17 martie 2016, proiectul de act legislativ a fost prezentat delegaților statelor membre în cadrul Grupului de experți în domeniul Codului vamal. Statele membre au fost de acord cu corecturile propuse. 
            
            
               3.ELEMENTELE JURIDICE ALE ACTULUI DELEGAT
            
            
               Articolele 139 și 141 din Regulamentul delegat al Comisiei (UE) 2015/2446 trebuie rectificate pentru a remedia omisiunile identificate. 
            
            
               Întrucât aceste modificări afectează substanța actului delegat, instrumentul adecvat este un regulament delegat al Comisiei de rectificare a Regulamentului delegat (UE) 2015/2446. Acesta se va aplica dacă Parlamentul European sau Consiliul nu formulează nicio obiecție în termen de două luni, cu posibilitatea prelungirii acestei perioade cu încă două luni. 
            
            
               REGULAMENTUL DELEGAT (UE) …/… AL COMISIEI
            
            
               din 5.4.2016
            
            
               de rectificare a Regulamentului delegat al Comisiei (UE) 2015/2446 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii
                  1
               , în special articolul 160,
            
            
               întrucât:
            
            
               (1)După publicarea Regulamentului delegat al Comisiei (UE) 2015/2446
                  2
                au fost identificate două erori. 
            
         
         
            
               (2)Prima eroare privește prezumția unei declarații vamale prevăzute la articolul 139 din Regulamentul delegat (UE) 2015/2446 pentru unele dintre tipurile de mărfuri menționate la articolul 136 alineatul (1) din respectivul regulament delegat. Această prezumție era destinată să acopere aceleași tipuri de mărfuri ca cele acoperite de Regulamentul (CEE) nr. 2454/93 al Comisiei
                  3
               , aplicabil în prezent, și anume paleți, containere și mijloace de transport, precum și piese de schimb, accesorii și echipamente destinate acelor paleți, containere și mijloace de transport, obiecte de uz personal și mărfuri pentru scopuri sportive, bunuri de primă necesitate oferite gratuit de către stat pentru navigatori folosite pe un vas angajat în trafic maritim internațional, echipamente medicale, chirurgicale și de laborator, ajutoare umanitare în caz de calamitate utilizate în cadrul unor măsuri de contracarare a efectelor dezastrelor sau a unor situații similare care afectează teritoriul vamal al Uniunii și instrumente muzicale portabile importate cu titlu temporar de către călători pentru a fi utilizate ca echipament profesional. Când a fost finalizat Regulamentul delegat (UE) 2015/2446, ordinea mărfurilor enumerate la articolul 136 a fost modificată, însă, din greșeală, trimiterile la mărfurile respective de la articolul 139 din același regulament nu au fost actualizate. Prin urmare,trimiterile ar trebui rectificate.
            
            
               (3)A doua eroare privește articolul 141 alineatul (1) din Regulamentul delegat (UE) 2015/2446. Articolul 233 alineatul (1) litera (b) din Regulamentul (CEE) nr. 2454/93, aplicabil în prezent, prevede, într-un număr limitat de cazuri specifice, posibilitatea ca trecerea frontierei să constituie o declarație de import, export sau reexport temporar. Din greșeală, această dispoziție nu a fost inclusă în Regulamentul delegat (UE) 2015/2446 și, prin urmare, nu există nicio posibilitate de a declara anumite mărfuri prin simpla acțiune de trecere a frontierei teritoriului vamal al Uniunii. La adoptarea Regulamentului delegat (UE) 2015/2446, nu s-a intenționat nicio modificare a dispoziției referitoare la tipurile de acte care sunt considerate a reprezenta o declarație vamală. Prin urmare, este necesar ca articolul 141 alineatul (1) să fie rectificat. 
            
            
               (4)Prin urmare, Regulamentul delegat (UE) 2015/2446 ar trebui rectificat în consecință.
            
            
               (5)Dispozițiile prezentului regulament ar trebui să se aplice de la 1 mai 2016, pentru a permite aplicarea integrală a codului,
            
            
               ADOPTĂ PREZENTUL REGULAMENT:
            
            
               Articolul 1
            
            
               Rectificări aduse Regulamentului delegat (UE) 2015/2446
            
            
               Regulamentul delegat (UE) 2015/2446 se rectifică după cum urmează:
            
            
               (1)Articolul 139 se înlocuiește cu următorul text: 
            
            
               „1. „În cazul în care nu se declară prin alte mijloace, mărfurile menționate la articolul 136 alineatul (1) literele (a)-(d), litera (h) și litera (i) se consideră ca fiind declarate pentru admitere temporară în conformitate cu articolul 141.
            
            
               2. În cazul în care nu se declară prin alte mijloace, mărfurile menționate la articolul 136 alineatul (1) literele (a)-(d), litera (h) și litera (i) se consideră ca fiind declarate pentru reexport, în conformitate cu articolul 141, descărcându-se regimul de admitere temporară.”;
            
            
               (2)La articolul 141 alineatul (1) se adaugă următoarea literă (d):
            
            
               „(d)
                     simpla acțiune prin care mărfurile trec frontiera teritoriului vamal al Uniunii în oricare dintre situațiile următoare:
            
            
               (i)în cazul în care se aplică o derogare de la obligația de a transporta mărfurile la locul desemnat în conformitate cu normele speciale menționate la articolul 135 alineatul (5) din cod;
            
            
               (ii)în cazul în care mărfurile sunt considerate a fi declarate pentru reexport în conformitate cu articolul 139 alineatul (2) din prezentul regulament;
            
            
               (iii)în cazul în care mărfurile sunt considerate a fi declarate pentru export în conformitate cu articolul 140 alineatul (1) din prezentul regulament.”.
            
            
            
               Articolul 2 
            
            
               Intrarea în vigoare
            
            
               Prezentul regulament intră în vigoare în ziua următoare datei publicării în Jurnalul Oficial al Uniunii Europene.
            
         
         
            
            
               Se aplică de la 1 mai 2016.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 5.4.2016.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        JO L 269, 10.10.2013, p. 1.
               
               
                  
                     (2)
                  
                        Regulamentul delegat al Comisiei (UE) 2015/2446 din 28 iulie 2015 de completare a Regulamentului (UE) nr. 952/2013 al Parlamentului European și al Consiliului în ceea ce privește normele detaliate ale anumitor dispoziții ale Codului vamal al Uniunii (JO L 343, 29.12.2015, p. 1).
               
               
                  
                     (3)
                  
                        Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar (JO L 253, 11.10.1993, p. 1).